input: NARIADENIE KOMISIE (EÚ) č. 1084/2014
  z 15. októbra 2014,
  ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie difosforečnanov (E 450) ako kypriacej látky a regulátora kyslosti v predpripravenom kysnutom ceste
  (Text s významom pre EHP)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
  keďže:
  (1)
  V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
  (2)
  Zoznam Únie obsahujúci prídavné látky v potravinách sa môže buď na podnet Komisie, alebo na základe žiadosti aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2).
  (3)
  Dňa 7. júla 2013 bola predložená žiadosť o povolenie používania difosforečnanov (E 450) ako kypriacej látky a regulátora kyslosti v predpripravenom kysnutom ceste a bola sprístupnená členským štátom.
  (4)
  Spôsob kysnutia na základe hydrogénuhličitanu sodného (E 500), difosforečnanov (E 450) a droždia je potrebný pre čerstvé cestá, ktoré sa používajú ako základ na prípravu pízz, slaných plnených koláčov (quiches), ovocných tortičiek a podobných výrobkov. Tieto cestá by nemali kysnúť v chladiacich podmienkach, a kysnutie by sa malo aktivovať počas záverečnej prípravy spotrebiteľom. Hydrogenuhličitan sodný je zodpovedný najmä za kysnutie, pričom droždie s nízkymi kypriacimi účinkami je predovšetkým potrebné na vývoj typickej aromatickej chuti. Difosforečnany sa vyžadujú ako regulátory kyslosti, aby kontrolovali tvorbu oxidu uhličitého z hydrogénuhličitanu sodného.
  (5)
  Takýto spôsob kysnutia na základe hydrogénuhličitanu sodného, difosforečnanov a droždia sa môže použiť ako alternatíva k používaniu múky s kypriacim prostriedkom, v ktorej sú povolené vyššie množstvá fosforečnanov. Povolenie používania difosforečnanov v predpripravenom kysnutom ceste teda nebude mať za následok zvýšenie príjmu fosforečnanov. Je preto vhodné povoliť používanie difosforečnanov ako kypriacej látky a regulátora kyslosti v predpripravených kysnutých cestách ako základ pre pizze, slané plnené koláče (quiches), ovocné tortičky a podobné výrobky.
  (6)
  V zmysle článku 3 ods. 2 nariadenia (ES) č. 1331/2008 musí Komisia požiadať Európsky úrad pre bezpečnosť potravín o vydanie stanoviska, ak má v úmysle aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by príslušné aktualizácie nemali mať vplyv na ľudské zdravie. Keďže povolenie používania difosforečnanov ako regulátora kyslosti v predpripravených kysnutých cestách ako základ pre pizze, slané plnené koláče (quiches), ovocné tortičky a podobné výrobky nevyvoláva obavy o bezpečnosť, nie je potrebné žiadať Európsky úrad pre bezpečnosť potravín o vydanie stanoviska.
  (7)
  Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
  (8)
  Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
  PRIJALA TOTO NARIADENIE:
  Článok 1
  Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
  Článok 2
  Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 15. októbra 2014